Kolíková, Mária, ministerka spravodlivosti SR (2022-02-15):
Vážené panie poslankyne, vážení páni poslanci, ja si veľmi vážim túto debatu. Myslím si, že je to ťažká debata osobitne preto, že prichádzam s reorganizáciou súdov, s reformou, ktorá sa vlastne dotkne všetkých súdov. Osobitne vnímam, že je to veľmi citlivé pri odvolacích súdoch. Kde tie vzdialenosti, samozrejme, tak ako sú to sídla v krajských mestách, sídelných krajských mestách, sú iné. Nie sú to desiatky kilometrov, ale sú vzdialenejšie tie súdy od seba, keďže sami osebe sú sídlami krajov. Ale ako som povedala, do deväťdesiatych rokov sme tu mali tri obvody a to nebolo len tak. To nebolo, to bolo za dlhé, dlhé obdobie, nám stačili tri. My sa súdime menej. Keď sledujeme štatisticky, aký je nápad, menej vecí prichádza na súdy. Áno, možno predpokladať a nie je to len teraz moje vyjadrenie, ale vyjadrovalo to nakoniec aj bývalá členka súdnej rady, pani sudkyňa Kosová, že je zrejmé do budúcna, že bude treba menej sudcov. Tak to napovedá ten stav. Ale to nie je o tom, že by teraz súdna mapa znamenala, že budeme prepúšťať sudcov. To, samozrejme, ani nie je možné. Ani nie je pravda, že by sme išli teraz prekladať nútene na základe reformy súdov, to tiež nie je pravda. Nie je pravda, že niekto niekde sa bude premiestňovať z Bratislavy do Trnavy a naopak. Už bez ohľadu na to, či sú to trvalé pracoviská, alebo im boli určené sídla, samozrejme, že implementácia by prebiehala spôsobom, že sudcovia aj zamestnanci sú na svojom pôvodnom pracovisku, vo svojej pôvodnej kancelárii so svojím kvetináčom a tam by rozhodovali. Ale že my sa teraz rozprávame ako vlastne nakreslíme tú mapu do budúcna. Opakujem, to nie je žiadna radikálna reforma. A ja len poviem tie počty sudcov. Keď sme sa bavili toľko o Banskej Bystrici. Aktuálne 40, v Žiline 37, v Trenčíne 39. Takže na jednej strane sa rozprávame o reforme, ako to urobiť, aby sa tým sudcom a zamestnancom dobre pracovalo. Potom sa rozprávame, ako to urobiť pre ľudí. No toto všetko, samozrejme, spolu súvisí. Na odvolacích súdoch osobitne, že tých pojednávaní naozaj je málo. Priemerne do dvoch pojednávaní na jednu vec za všetky veci vychádza pojednávanie. To znamená, ja teraz hovorím vo všetkých, aj tých, ktorých vôbec ani nie je odvolanie. Ak dôjde k odvolaniu, tak vlastne priemerne nám vychádza, že na tých odvola..., na tých odvolacích súdoch sa nerozhoduje aj s pojednávaním, ale bez pojednávania. Ak to bolo citované od pána poslanca Gyimesiho, že sa uvažuje v novele sporového poriadku, to je pre veci, ktoré súvisia s tzv. občianskymi žalobami, že by sa viac potlačil na odvolacie súdy, aby sa nám veci nevracali, okresný súd, krajský súd, okresný súd, ale pritlačiť, ak je potrebné, vypočuť účastníka, nech to urobí krajský súd. Tak je to otázka, samozrejme, čo to urobí štatisticky. Ale to je iba právna úprava, o ktorej sa rozprávame, aby sa nám takto veci neotáčali koldokola. Neočakávam, že rapídne by došlo k zásadnému nárastu, ale súčasne treba povedať, že je to paragrafové znenie, ktoré ešte ani nešlo do medzirezortného pripomienkového konania. Takže áno, bavíme sa o nejakej právnej úprave, ktorá môže potenciálne spôsobiť viac pojednávaní, ale určite to nebude žiadny dramatický nárast. A určite, keď v deväťdesiatych rokoch sme mali tri obvody, určite by sme to zniesli aj dnes. Nič to na tom, že som pripravená, samozrejme, urobiť kompromisný návrh. Pretože mám záujem na tom, aby tá reforma prešla. Ale keď sa bavíme o tých počtoch sudcov, tak si teda povedzme tie počty. V Bratislave máme 79 a áno, navrhujeme, aby sa spojila s Trnavou a s Nitrou, kde je 42 a 44. To znamená, v konečnom dôsledku bude 165 sudcov v tomto novom obvode. A pre tento nový obvod s takýmto počtom sudcov sa rozprávame, kde je vhodné mať to sídlo. My sa teraz nerozprávame, že z Bratislavy budú chodiť do Trnavy alebo z Trnavy do Nitry a naopak. My sa bavíme o tom, že keď bude komplexná celá reforma aj s Mestským súdom v Bratislave aj so Správnym súdom v Bratislave aj s Najvyšším súdom, aj s Najvyšším správnym súdom, že jednoducho je správne a dobré, aby sme odvolací súd urobili v Trnave aj preto, aby sme tu mali kvalitný odborný aparát, a aj preto, aby z celého obvodu to bolo prístupné pre sudcov, ktorí budú mať záujem o kariérny rast. Že je to jednoducho správne. A, samozrejme, že je to správne aj ako protikorupčné opatrenie, aby sa nám všetky väzby a vzťahy nesústreďovali do jedného mesta. Ak sa to dá spraviť aj v inom. A tuto jednoducho sa dá. Ale neznamená to, že dnešní sudcovia, dnešní zamestnanci sa musia niekde sťahovať. Bez ohľadu na to, či je to trvalé pracovisko, alebo to nie je trvalé pracovisko. Košice a Prešov, tam je rozdiel Košice 58 sudcov, Prešov 42 sudcov. Tu, ako som povedala, ste sa nakoniec aj viacerí vyjadrili, nechcem hovoriť, prečo ste sa vyjadrili v prospech Prešova, či náhodou nie ste práve z Prešova, lebo vychádza to tak, že ste. Ale veď nič proti tomu. Že ja to vnímam, že človek má, samozrejme, blízko k tomu, k tomu riešeniu, ktoré súvisí s jeho pobytom alebo kde má vzťah. No ja mám vzťah k Bratislave a veľmi silný. A nechcem Bratislave nejak poškodiť. Ale som presvedčená o tom, že jednoducho ten odvolací súd má byť v Trnave. Ak takto má byť riešená celá komplexná reforma. A potom sa naozaj pozrime, aké sú tie počty sudcov pre ten celý obvod a čo je správne a spravodlivé aj pre sudcov, aj pre justíciu a s tým, že budujeme justíciu do budúcna. My kreslíme mapu, ku ktorej jednoducho budeme vytvárať tie podmienky. To znamená, nepozerajme sa na to, kde sú dnes zamestnanci a sudcovia. Veď pre nich tá implementácia môže byť postupná. Ste sa ma nikto neopýtali, ale bez ohľadu na to, či to je, alebo nie je trvalé pracovisko, ste sa ma nikdy neopýtali. Samozrejme, že tí zamestnanci aj sudcovia môžu ostať na tom pracovisku. Môžeme sa baviť aj o rôznych benefitoch, či teraz na to dá, alebo nedá štát. A z ohľadom na to pristupovať k tomu, samozrejme, primerane citlivo. A potom by to bolo určite aj o debate, že v akej miere vlastne tí zamestnanci sú alebo nie sú pripravení niekam ísť. Ale keď urobíme Správny súd v Bratislave, tak tiež je otázka, koľko z tých 79 sudcov v Bratislave tu vlastne ostane, pretože tu bude silný správny súd. Že potom tie počty budú úplne iné. Pretože určite v Bratislave bude potenciálne oveľa väčší záujem z tých sudcov tu ostať potom na tom správnom súde, je to veľmi pravdepodobné. A potom sa bavíme o nejakej časti súčasného stavu justície v Bratislave, ktorá potenciálne bude teda patriť organizačne pod vedenie Trnavy, ale to neznamená, že tí sudcovia sa musia presťahovať. Ani tí zamestnanci. Pretože mňa veľmi mrzí, samozrejme, aj to, že tu niekto štrajkuje, ale neviem prečo. Pretože nikoho nikam teraz nesťahujeme. Áno, reforma má potenciál veľkej rezervy, má potenciál. Ale aj keď to budú trvalé pracoviská, aj tak to má veľký zmysel. A má to zmysel aj pre odvolacie súdy. Nie je pravdou, že dnes na odvolacích súdoch vieme zabezpečiť špecializáciu, nie je to pravda. Osobitne to platí pre obchodnoprávnu agendu. Ak nespravíme zlučovania a spájanie tých súdov, nemáme zabezpečenú špecializáciu pre obchodnoprávnu agendu. Osobitne pre hnutie SME RODINA vnímam, že rodinné súdy bolo naozaj kľúčové opatrenie preto, aby v rodinných veciach sa rýchlo rozhodovalo a kvalitne. Ak máme pre to spoločný cit, že jednoducho inak vnímame rodinné veci, že je dobré, aby sudca robil len rodinnú agendu. Bez toho, aby sme spájal kolektívy, rodinné senáty nikdy nebudú. Dnes nie je ani jeden sudca. Hovorím ani jeden na Slovensku v rámci odvolacích súdov, ktorý by robil len rodinnú agendu. Ani jeden. Táto reforma to umožní a budeme mať rodinné senáty v rámci všetkých odvolacích obvodov a je to kľúčová vec určite aj pre zvýšenie kvality v rámci rodinnoprávnej agendy. A preto si vás dovoľujem požiadať a poprosiť o podporu aj tejto časti reformy. Ďakujem veľmi pekne.